LEDER: Venstres valgkomité vil fornye partiets ledertrio. Foto: Tore Kristiansen

Lederstriden i Venstre: Trine Skei Grande reddes – Raja og Rotevatn inn

GARDERMOEN (VG) Venstres valgkomité vil vrake begge partiets nestledere, Ola Elvestuen og Terje Breivik. Trine Skei Grande er derimot trygg, dersom komiteen får viljen sin.

Oppdatert 5. mars

Det forteller leder av valgkomiteen Per A. Thorbjørnsen på en pressekonferanse på Gardermoen torsdag kveld.

Trine Skei Grande er innstilt som leder, Sveinung Rotevatn som første nestleder og Abid Raja som andre nestleder.

– Jeg er glad for at det ble en enstemmig innstilling, som har tatt opp i seg mye av de signalene partiet har kommet med. Samtidig blir det vemodig å ikke jobbe med Ola og Terje igjen, sier Skei Grande til VG.

– Noen har sagt at du ikke bør forsette?

– Det må en leder tåle, svarer partilederen.

les også Kilder til VG: Raja og Rotevatn trakk seg fra lederkamp da de ble statsråder

Vurderte Trines fremtid

Både Rotevatn og Raja pekte på Skei Grande som fortsatt leder i slutten av januar, ifølge valgkomiteens leder. Det skjedde etter begge ble statsråder i regjeringen. Det var viktig for komiteens valg.

Trine Skei Grandes fremtid som partileder var nemlig en av problemstillingene valgkomiteen i Venstre tok stilling til.

– Hadde dere andre lederkandidater enn Trine?

– Vi gikk bredt ut og var åpen om det skulle være fornyelse helt på toppen. Det skulle bare mangle at vi ikke tok den diskusjonen, sier Thorbjørnsen.

– Det Raja og Rotevatn meddelte oss var avklarende, sier han.

les også Nå trenger Trine en tryllestav

Møtte pressen sammen

Abid Raja og Trine Skei Grande møtte pressen sammen etter at valgkomiteens enstemmige innstilling ble lagt frem torsdag kveld.

Både hun og Raja pekte på det grønne skiftet som et av Venstres store mål. Venstre har også behov for å jobbe bedre med parti- og organisasjonskulturen, sa begge.

Sveinung Rotevatn har vært på reise i Brussel og gir sin reaksjon via tekstmelding:

- Eg er glad for å ha fått tillit frå valkomiteen. Eg vil også gjerne takke alle dei i partiet som har spelt inn mitt navn til valkomiteen eller på andre måter uttrykt at dei ønsker å ha meg med i leiinga. Det set eg stor pris på. Trine, Abid og eg jobbar godt saman i regjering, og eg trur vi vil vere eit god lag som leiartrio i Venstre. No er jobben å løfte partiet og gjennomføre Venstre-politikk. Det skal vi klare saman, skriver han til VG.

Hard kritikk

Onsdag og torsdag gikk flere Venstre-topper ut mot Trine Skei Grande. Spesielt personer i Oslo Venstre har vært kritiske til dagens partileder. Valgkomiteen verner derimot Skei Grande.

Thorbjørnsen vil ikke kommentere hva Oslo Venstre gjør frem mot nomineringen til stortingsvalget i 2021. I dag har Trine Skei Grande førsteplassen.

– Trine har ledet partiet vårt over sperregrensen i to valg, som den eneste partilederen i vår moderne historie. Hun har skaffet oss den regjeringen vi gikk til valg på, sier Thorbjørnsen.

– Vi her helt sikre på at Trine er den rette personen til å lede oss også i årene fremover, sier han.

les også Elvestuen: Ble ikke rådført om egen regjeringsexit

les også Unge Venstre vil vrake Trine Skei Grande - går for Rotevatn

Bråk rundt vraking

Ola Elvestuen og Terje Breivik er foreslått vraket som nestledere av valgkomiteen. Til VG skryter Abid Raja av begge nestlederne - han håper nå at landsmøtet kan samle seg bak innstillingen.

– Om landsmøtet samler seg bak dette kan vi få ro i rekkene og jobbe sammen får å få gjennom vår politikk, sier Raja til VG.

Tidligere i år ble Ola Elvestuen også vraket som klima- og miljøminister. Han gikk hardt ut mot Skei Grande onsdag.

Elvestuen er derimot ikke helt ute av toppen av partiet, om komiteen får viljen sin på landsmøtet. Han foreslås som direktevalgt i sentralstyret av valgkomiteen.

Publisert: 05.03.20 kl. 19:18 Oppdatert: 05.03.20 kl. 20:43

Les også